Štatút 
Komisie na posudzovanie žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku

č. 2013-8677/36512:2-071

 Gestorský útvar: sekcia vysokých škôl, sekcia medzinárodnej spolupráce, európskych záležitostí a CŽV; tel.: 02/59 374 369

Čl. 1	
Úvodné ustanovenia
(1)	Štatút Komisie na posudzovanie žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku (ďalej len „štatút“) upravuje úlohy, zloženie, podmienky členstva, orgány a zásady činnosti Komisie na posudzovanie žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku (ďalej len „komisia“), zriadenej Ministerstvom školstva, vedy, výskumu a športu Slovenskej republiky (ďalej len „ministerstvo“).
(2)	Členov komisie vymenuje minister školstva, vedy, výskumu a športu Slovenskej republiky (ďalej len „minister“) z radov zamestnancov ministerstva a Slovenskej akadémie vied.
(3)	Komisia je poradným orgánom ministra pri výbere a hodnotení žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku podľa ods. 53 metodiky rozpisu dotácií verejným vysokým školám na rok 2013 a smernice č. 41/2010-I z 21. decembra 2010 o poskytovaní dotácií v pôsobnosti Ministerstva školstva Slovenskej republiky (ďalej len „smernica“).
(4)	Žiadosťou o poskytnutie dotácie na vytvorenie univerzitného centra v USA na vzdelávanie v slovenskom jazyku sa na účely tohto štatútu rozumie žiadosť o poskytnutie finančných prostriedkov zo štátneho rozpočtu na rozvojový projekt vytvorenia univerzitného centra v USA na vzdelávanie v slovenskom jazyku predložených na základe zverejnenia výzvy na predkladanie žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku (ďalej len „výzva“).

Čl. 2	
Úlohy komisie
(1)	Úlohou komisie je prerokúvanie, hodnotenie, výber a stanovenie poradia žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku, ktoré boli predložené ministerstvu na základe zverejnenia výzvy.
(2)	Komisia má právo kontrolovať a preverovať pravdivosť údajov uvádzaných predkladateľom žiadosti.
(3)	Komisia formou uznesenia predkladá na základe výsledkov hodnotení odporúčanie na podporu a výšku finančnej dotácie jednotlivým žiadateľom alebo ich zamietnutie. Záverečné uznesenie komisie je odporúčaním pre rozhodnutie ministra k poskytnutiu finančných prostriedkov určených na realizáciu univerzitného centra v USA na vzdelávanie v slovenskom jazyku

Čl. 3	
Členstvo v komisii
(1)	Komisia má 7 členov s hlasovacím právom.
(2)	Členmi komisie sú zástupcovia ministerstva a Slovenskej akadémie vied.
(3)	Členom komisie nesmie byť:
a)	zaujatý vo vzťahu k žiadateľovi, 
b)	štatutárnym orgánom žiadateľa,
(4)	Členov komisie v súlade s Čl. 1 ods. 2 štatútu menuje a odvoláva minister na základe návrhov predložených ministrovi z príslušných organizačných útvarov ministerstva a zo Slovenskej akadémie vied (ďalej len „útvar“).
(5)	V prípade, že nastane zmena pracovného zaradenia člena komisie, v dôsledku ktorej člen komisie nebude môcť zastupovať útvar, ktorým bol nominovaný, jeho členstvo zaniká. Navrhujúci útvar nominuje na jeho miesto nového člena.
(6)	Minister môže odvolať člena, ktorý sa sústavne bez ospravedlnenia nezúčastňuje práce komisie. Za sústavné nezúčastňovanie sa práce komisie sa považuje neospravedlnená neúčasť na dvoch po sebe nasledujúcich zasadnutiach komisie. V tomto prípade navrhne predseda komisie nového člena.
(7)	Členovia komisie sú pri výkone svojej činnosti nezastupiteľní.
(8)	Člen komisie má právo
a)	vyjadrovať sa k programu rokovania,
b)	dostať pozvánku na rokovanie a príslušné materiály minimálne päť dní pred rokovaním komisie,
c)	byť so súhlasom predsedu komisie zastúpený na rokovaní komisie; zastupujúci člen komisie nemôže hlasovať pri prijímaní uznesenia podľa čl. 8 štatútu,
d)	vzdať sa svojho členstva v komisii; v takom prípade predseda komisie navrhne nového člena.
(9)	Člen komisie je povinný
c)	aktívne sa zúčastňovať na rokovaní komisie,
d)	zachovávať mlčanlivosť o skutočnostiach, ktoré sa dozvedel pri výkone svojej funkcie v komisii podľa osobitného predpisu. ),
e)	poskytovať verejnosti objektívne informácie o priebehu rokovaní komisie.

Čl. 4	
Orgány komisie
(1)	Orgánmi komisie sú predseda komisie, podpredseda komisie a tajomník komisie. Predsedom komisie je generálny riaditeľ sekcie vysokých škôl.
(2)	Predseda komisie:
a)	zodpovedá za činnosť komisie a zastupuje ju navonok,
b)	zvoláva komisiu písomnou pozvánkou alebo inou preukázateľnou formou,
c)	vedie rokovanie komisie a zodpovedá za kvalitu práce komisie, za objektívnosť pri posudzovaní žiadostí a dodržiavanie štatútu,
d)	zodpovedá za vypracovanie záverečného uznesenia komisie.

(3)	Podpredseda komisie v prípade neprítomnosti predsedu komisie preberá jeho povinnosti a kompetencie na zasadnutí komisie.
(4)	Tajomník komisie je určený z členov komisie:
a)	administratívne a organizačne zabezpečuje zasadnutie komisie,
b)	vyhotovuje zápisnicu zo zasadnutia komisie.

Čl. 5	
Zasadnutie komisie
(1)	Zasadnutie komisie zvoláva predseda komisie na návrh tajomníka komisie na základe podmienok zverejnených výzvou, alebo v prípade potreby na základe písomnej žiadosti najmenej jednej tretiny členov komisie najneskôr do 10 dní od doručenia tejto žiadosti.
(2)	Komisia je schopná uznášania, ak je prítomná nadpolovičná väčšina členov komisie. Ak počas rokovania komisie poklesne počet prítomných pod polovicu, predseda preruší zasadnutie. 
(3)	Zasadnutia komisie sú neverejné.
(4)	Náklady spojené s činnosťou komisie sa uhrádzajú z prostriedkov rozpočtu sekcie medzinárodnej spolupráce, európskych záležitostí a celoživotného vzdelávania ministerstva.

Čl. 6	
Účasť ďalších orgánov a inštitúcií na zasadnutí komisie
(1)	Predseda komisie môže, ak to považuje za vhodné, prizvať na zasadnutie komisie ďalších expertov a zástupcov predkladateľov žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku.
(2)	Predseda komisie môže prizvaným zástupcom či expertom počas zasadnutia komisie udeliť slovo.
(3)	Prizvaní hostia sa zúčastnia zasadnutia len v tej veci, ktorá je dôvodom ich účasti. Sú povinní dodržať dôverný charakter zasadnutia komisie. Prizvaní hostia nemajú hlasovacie právo.

Čl. 7	
Hodnotenie žiadostí o poskytnutie dotácie
(1)	Žiadosti o poskytnutie dotácie sú posudzované na základe rozhodujúcich kritérií na výber žiadostí uvedených vo výzve. Každé kritérium je hodnotené do výšky najviac 5 bodov.
(2)	Ak žiadosť o poskytnutie dotácie nespĺňa podmienky stanovené výzvou, bude z hodnotenia žiadostí vyradená. 
(3)	V prípade, že člen komisie:
a)	je v pracovnom pomere alebo má uzatvorenú dohodu o prácach vykonávaných mimo pracovného pomeru alebo
b)	je dodávateľom služieb na základe zmluvy
s vysokou školou, ktorá predložila žiadosť o poskytnutie dotácie alebo so spoločnosťou zabezpečujúcou niektorú z aktivít obsiahnutých v predmete žiadosti, nezúčastňuje sa hodnotenia a prijatia uznesenia podľa čl. 8 štatútu, vo vzťahu k tejto žiadosti.
(4)	Celkové hodnotenie žiadosti o poskytnutie dotácie je súčet hodnotení jednotlivých základných kritérií na výber žiadosti, ktoré sú určené ako aritmetický priemer hodnotení členov komisie zaokrúhlený na dve desatinné miesta. Každý projekt musí hodnotiť minimálne nadpolovičná väčšina členov komisie.
(5)	Na základe výsledkov hodnotenia jednotlivých žiadostí o poskytnutie dotácie, komisia stanoví poradie projektov, uskutoční výber a navrhne výšku účelových finančných prostriedkov určených na realizáciu jednotlivých súčastí univerzitného centra v USA na vzdelávanie v slovenskom jazyku.
(6)	V prípade nejasností pri posudzovaní žiadosti, môže komisia v odôvodnených a kladne hodnotených prípadoch požiadať preukázateľnou formou žiadateľa o objasnenie už predloženej dokumentácie.
(7)	V prípade, ak komisia zistí, že žiadateľ úmyselne predložil nepravdivé informácie alebo do omylu uvádzajúce skutočnosti, navrhne ho vylúčiť v príslušnom roku z možnosti získať finančnú dotáciu zo štátneho rozpočtu.

Čl. 8	
Prijímanie uznesení komisie
Na prijatie uznesenia o odporúčaní výšky účelových finančných prostriedkov určených na realizáciu jednotlivých súčastí univerzitného centra v USA na vzdelávanie v slovenskom jazyku je potrebný súhlas nadpolovičnej väčšiny prítomných členov komisie.

Čl. 9	
Záznamy o zasadnutí komisie
(1)	Zápisnicu zo zasadnutia komisie vyhotovuje tajomník komisie. 
(2)	Zápisnica obsahuje prezenčnú listinu, zhrnutie prerokovaných bodov a znenie prijatých uznesení a rozhodnutí.
(3)	Zápisnica zo zasadnutia komisie musí byť zaslaná všetkým členom komisie najneskôr do 10 dní od uskutočnenia zasadnutia komisie.
(4)	Zápisnicu schvaľuje a podpisuje predseda komisie a predkladá ministrovi spolu s návrhom na rozhodnutie poskytnutí finančnej dotácie s uvedením jej výšky alebo zamietnutí žiadosti o finančnú dotáciu spolu s uvedením dôvodu jej neschválenia.

Čl. 10	
Záverečné ustanovenia
(1)	Zmeny a doplnky k štatútu schvaľuje minister.
(2)	Štatút nadobúda platnosť dňom jeho podpisu ministrom.

Bratislava, 15. august 2013 

doc. PhDr. Dušan Čaplovič, DrSc., v.r.
minister školstva, vedy, výskumu a športu SR

Obsah
Štatút  Komisie na posudzovanie žiadostí o poskytnutie dotácie na vytvorenie univerzitného centra v USA na vzdelávanie v slovenskom jazyku
Čl. 1	Úvodné ustanovenia
Čl. 2	Úlohy komisie
Čl. 3	Členstvo v komisii
Čl. 4	Orgány komisie
Čl. 5	Zasadnutie komisie
Čl. 6	Účasť ďalších orgánov a inštitúcií na zasadnutí komisie
Čl. 7	Hodnotenie žiadostí o poskytnutie dotácie
Čl. 8	Prijímanie uznesení komisie
Čl. 9	Záznamy o zasadnutí komisie
Čl. 10	Záverečné ustanovenia
Obsah